Santiago Abascal Conde

Santiago Abascal Conde (Bilbo, Bizkaia, 1976ko apirilaren 14a) euskal herritar politikari bat da, eskuin muturrekoa, Espainiako Vox alderdiko lehendakaria. Lehenago, Alderdi Popularreko (PP) kide zela, Eusko Legebiltzarreko kide izan zen (2004 eta 2009). DENAES (Espainiar Nazioaren Defentsarako Fundazioa) sortu zutenetako bat izan zen, eta hedabideetan presentzia nabaria du.

Santiago Abascal Eskuza eskuin muturreko euskal herritarraren semea da.

Bizitza 
Bilbon jaio zen, Amurriokoa den familia batean. Familiak jantzi dendak ditu Aiaraldean.

Ideologiaren aldetik, eskuin muturreko espainiar nazionalismokoa da, familiaren ildoari jarraituz: Santiagoren aitona Manuel Abascal Pardo Amurrioko alkatea izan zen frankismoan. Aita Santiago Abascal Eskuza ere herri bereko zinegotzi izan zen, Alianza Popular eta Euskadiko PP alderdiekin. Abascaldarrak joera politiko honek Aiaraldean duen erreferentzia nagusiak dira, Laudioko Urkijotarrekin batera. Oro har oso oldarkorrak izan dira eusko abertzaletasunarekin zerikusia duen guztiarekin, betiere espainiar nazionalismoaren alde. Eraso eta mehatxu ugariren jomuga izan dira.

Soziologian lizentziatu zen Deustuko Unibertsitatetik 2003an, 27 urterekin.

Ardura politikoak

PP alderdiaren barruan 
 1994an 18 urterekin PPn afiliatu zen.
 1996an Arabako Herrialdeko Batzordean sartu zen; eta 1999an, Arabako Batzorde Exekutiboan. María San Gilen ildokoa izanik, 2009ko azaroan egitura horretatik kanpo geratu zen, eta horretaz kexu zen.
 2000ko azarotik 2005 arte, PPko Nuevas Generaciones gazte saileko Euskal Autonomia Erkidegoko presidentea izan zen.
 2000tik 2005era, PPko Espainiako Zuzendaritza Batzorde Nazionaleko kidea izan zen.
 2000tik, Euskal Autonomia Erkidegoko PPko Zuzendaritza Batzordeko kidea izan zen.
 2005etik, eremu berean alderdiaren Hezkuntzarako idazkaria izan zen.
 Aholkulari izan zen PP alderdiarentzat Arabako Batzar Nagusietan (2003-2004) eta Gasteizko Udalean (2005), bai eta estatuko gobernuaren ordezkariordetzan ere (1999-2003).

Kargu publikoak 
 1997an hartu zuen lehen kargua, Laudioko udaleko zinegotziarena.
 2003tik 2004ra Biltzar Nagusietako kidea izan zen Aiarako kuadrillatik. Orduan, Eusko Legebiltzarrean sartu zen Carlos de Urquijoren ordez. 2010ean Arabako biltzarkidea da ostera ere.
 Eusko legebiltzarkidea izan da VII. eta VIII. legegintzaldietan. 2005ean ez zen aukeratua izan baina Encina Regaladoren ordez aulkia okupatu zuen urte horretako irailetik. 2009 arte Legebiltzarkidea izan da; urte horretan zazpigarren joan zen alderdiko Arabako zerrendan baina sei diputatu atera zituen.
 2010eko otsailean Esperanza Aguirrek Madrilgo Erkidegoko Datuak Babesteko Agentziaren Zuzendari izendatu zuen; izendapenak polemika handia sortu zuen.

Muturreko nazionalismoan 
Sarritan hedabideetan agertzen da, gehienak eremu ideologiko berekoak: COPE, Intereconomía, esRadio, El Semanal Digital edota Libertad Digital hedabideetan, besteak beste.

2006tik, muturreko espainiar nazionalismoan kokatutako DENAES (Espainiar Nazioaren Defentsarako Fundazioa) elkartearen presidentea da.

Euskal Herriarekiko jarrera 
Abascalek ez du Euskal Herriaren mugaz gaindiko nortasunik ikusten. Alta, euskal izaera Araba, Gipuzkoa eta Bizkaira mugatzen du, betiere hirurak elkartu gabe, izan ere, berak sortutako Vox alderdiak Eusko Jaurlaritza eta Legebiltzarra deuseztatzea proposatzen du, bai eta hiru probintzietako Batzar Nagusiak eta Nafarroako Parlamentua ere. Ekonomia itunak ezereztea ere defendatzen du, gainerako espainolekiko «pribilegiozko» egoera sustatzen duela argudiatuta, bai eta Euskal Autonomia Erkidegoko probintzien artekoa ere, ezen uste baitu hirurek «dena» Jaurlaritzari entregatu behar diotela.

Segurtasun alorrean ere Ertzaintzaren eta Foruzaingoaren aurka agertzen da. EITB ere kendu dadila eskatzen du.

Euskarari dagokionez, ez da haren ofizialtasunaren aurka espresuki agertzen, bai ordea Administrazio publikoan lan egiteko kontuan hartzearen aurka. Begi onez dakusa hezkuntzan euskara erabiltzea, baldin eta Hego Euskal Herrian dena gaztelaniaz ikasteko aukera ere badago. Espainiako Erresumaren eremu osoan hezkuntzaren konpetentzia estatuarena izan dadila eskatzen du, Frantzian den bezala.

Argitalpenak 
 ¿Derecho de autodeterminación? Sobre el pretendido derecho de secesión del Pueblo Vasco, Centro de Estudios Políticos y Constitucionales, Madril, 2004.
 La farsa de la autodeterminación. El Plan Ibarretxe: al asalto del País Vasco y de España, Altera, Bartzelona, 2004. José María Aznarren hitzaurrea.
 Secesión y exclusión en el País Vasco, Ikusager, Gasteiz, 2004.
 En defensa de España. Razones para el patriotismo español, Ediciones Encuentro, Madril, 2008. Gustavo Bueno Sanchezekin.

Erreferentziak

Kanpo estekak 
  Biografia Abascal burua den fundazioko webgunean.
  Abascal Los genoveses, SA blogean.

Euskal Herriko espainiar nazionalistak
Euskal Herriko ultraeskuindarrak
Arabako politikariak
Euskadiko Alderdi Popularreko politikariak
Voxeko politikariak
Eusko Legebiltzarreko legebiltzarkideak VII. legegintzaldian
Eusko Legebiltzarreko legebiltzarkideak VIII. legegintzaldian
Amurrioarrak
Espainiako diputatuak XIII. legegintzaldian
Arabako zinegotziak
Espainiako diputatuak XIV. legegintzaldian
Espainiako antikomunistak
Espainiako diputatuak XV. legegintzaldian